A Tanács irányelve

(1976. július 27.)

a gépjárművek és pótkocsijaik irányjelző lámpáira vonatkozó tagállami jogszabályok közelítéséről

(76/759/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel azon műszaki követelmények, amelyeknek a nemzeti jogszabályok szerint meg kell felelniük a gépjárműveknek, többek között ezek irányjelző lámpáira is vonatkoznak;

mivel e követelmények eltérnek az egyes tagállamokban; mivel ezért szükséges, hogy az összes tagállam ugyanazon követelményeket fogadja el vagy meglévő szabályai kiegészítéseként vagy azok helyett, és minden járműtípusnál tegye lehetővé az EGK-típus-jóváhagyási eljárás bevezetését, amelyre a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv [3] vonatkozik;

mivel a Tanács a 76/756/EGK [4] irányelvben megállapította a gépjárművek és pótkocsijuk világító és fényjelző berendezései felszerelésének közös követelményeit;

mivel az irányjelző lámpák tekintetében egy harmonizált típusjóváhagyási eljárás lehetővé teszi minden tagállamnak, hogy ellenőrizze a közös kialakítási és vizsgálati követelményeknek való megfelelőséget minden egyes irányjelzőlámpa-típus alkatrésztípus-bizonyítványa egy másolatának megküldésével; mivel egy EGK-alkatrész-típusjóváhagyási jel elhelyezése a jóváhagyott típusnak megfelelően gyártott összes irányjelző lámpára ezen irányjelző lámpáknál szükségtelenné teszi a műszaki ellenőrzéseket más tagállamokban;

mivel kívánatos figyelembe venni az ENSZ Európai Gazdasági Bizottságának a gépjárműalkatrészek és -tartozékok minőségének jóváhagyására vonatkozó egységes feltételek elfogadásáról és a minőségi jóváhagyás kölcsönös elismeréséről szóló, 1958. március 20-án aláírt nemzetközi egyezményhez csatolt 6. rendelet műszaki követelményeit ("Egységes előírások a gépjárművek (kivéve a motorkerékpárokat) és ezek pótkocsijai irányjelző lámpáinak jóváhagyására") [5];

mivel a gépjárművekkel kapcsolatos nemzeti jogszabályok egymáshoz való közelítése maga után vonja az egyes tagállamok által elvégzett ellenőrzéseknek a tagállamok általi kölcsönös elismerését a közös követelmények alapján,

ELFOGADTA EZT AZ IRÁNYELVET:

1. cikk

(1) Valamennyi tagállam EGK-alkatrész-típusjóváhagyást biztosít minden olyan irányjelzőlámpa-típusra, amelyik megfelel a 0., I., III., IV. és V. mellékletben megállapított kialakítási és vizsgálati követelményeknek.

(2) Az a tagállam, amelyik megadta az alkatrész-típusjóváhagyást, megteszi a szükséges intézkedéseket annak érdekében, hogy ellenőrizze azt, hogy gyártott modellek megfelelnek-e a jóváhagyott típusnak, szükség esetén, más tagállamok illetékes hatóságaival együttműködve. Az ilyen ellenőrzések szúrópróbaszerű ellenőrzésekre korlátozódnak.

2. cikk

A tagállamok minden egyes jóváhagyott irányjelzőlámpa-típusra az 1. cikk alapján kiadnak a gyártó vagy meghatalmazott képviselője részére egy EGK-alkatrész-típusjóváhagyási jelet, amely megfelel a III. mellékletben bemutatott mintának.

A tagállamok megtesznek minden megfelelő intézkedést az olyan jelzések használatának elkerülésére, amelyek feltehetően félreértéseket okozhatnak az 1. cikk szerint jóváhagyott irányjelző lámpák és egyéb készülékek között.

3. cikk

(1) Egyetlen tagállam sem tilthatja meg az irányjelző lámpák piacra hozatalát a kialakításával vagy működési módjával összefüggő okokból, ha azokon rajta van az EGK-alkatrész-típusjóváhagyási jel.

(2) Mindazonáltal egy tagállam megtilthatja az EGK-alkatrész-típusjóváhagyási jellel bíró olyan irányjelző lámpák piacra hozatalát, amelyek következetesen eltérnek a jóváhagyott típustól.

Ez az állam haladéktalanul tájékoztatja a többi tagállamot és a Bizottságot a megtett intézkedésekről, egyben megadva döntése indokait.

4. cikk

Az egyes tagállamok illetékes hatóságai egy hónapon belül a többi tagállam illetékes hatóságai részére megküldik az alkatrésztípus-bizonyítvány egy másolatát, amelyre a II. melléklet tartalmaz mintát, kitöltve minden egyes olyan irányjelzőlámpa-típusra, amelyeket jóváhagytak vagy amelyek jóváhagyását elutasították.

5. cikk

(1) Ha az a tagállam, amelyik megadta az EGK-alkatrész-típusjóváhagyást, úgy találja, hogy bizonyos számú, ugyanazon EGK-alkatrész-típusjóváhagyási jellel rendelkező irányjelző lámpa nem felel meg az általa jóváhagyott típusnak, megteszi a szükséges intézkedéseket annak biztosítására, hogy a gyártott példányok megfeleljenek a jóváhagyott típusnak. Ezen állam illetékes hatóságai más tagállamok hatóságait tájékoztatják a megtett intézkedésekről, amelyek a megfelelőség következetes nem teljesülése esetén az EGK-alkatrész-típusjóváhagyás visszavonására is kiterjedhetnek. Az említett hatóságok ugyanilyen intézkedéseket tesznek, ha egy másik tagállam illetékes hatóságaitól információt kapnak az ilyen meg nem felelésről.

(2) A tagállamok illetékes hatóságai egy hónapon belül tájékoztatják egymást minden EGK-alkatrész-típusjóváhagyás visszavonásról, és az ilyen intézkedés indokairól.

6. cikk

Az ezen irányelv végrehajtásával kapcsolatban elfogadott rendelkezések alapján tett bármely olyan határozatban, amely egy irányjelző lámpa alkatrész-típusjóváhagyásának visszautasítására vagy visszavonására, illetve annak forgalomba hozatala vagy használata megtiltására vonatkozik, részletesen fel kell tüntetni az alapul szolgáló indokokat. Az ilyen döntésekről értesíteni kell az érintett felet, akit ugyanakkor tájékoztatni kell a számára a tagállamokban hatályos jogszabályok szerint rendelkezésre álló jogorvoslati lehetőségekről és az ezek megtételére rendelkezésre álló időbeli korlátokról.

7. cikk

Egyetlen tagállam sem utasíthatja el egy jármű EGK-típusjóváhagyásának vagy a nemzeti típusjóváhagyásának megadását az irányjelző lámpákra vonatkozó ok miatt, ha ezeken rajta van az EGK-alkatrész-típusjóváhagyási jel, és azok a 76/756/EGK irányelvben megállapítottak szerint vannak beépítve.

8. cikk

Egyetlen tagállam sem utasíthatja el vagy tilthatja meg valamely jármű értékesítését, nyilvántartásba vételét, üzembe helyezését vagy használatát az irányjelző lámpáira történő hivatkozással, ha ezek rendelkeznek az EGK-alkatrész-típusjóváhagyási jellel, és a 76/756/EGK irányelvben megállapítottak szerint vannak beépítve.

9. cikk

Ezen irányelv alkalmazásában a "jármű": pótkocsik, a sínen közlekedő járművek, továbbá a mezőgazdasági traktorok vagy gépek és a közművek munkagépei kivételével bármely, a közúti használatra szánt gépjármű, felépítménnyel vagy anélkül, amelyiknek legalább négy kereke van és a legnagyobb tervezési sebessége meghaladja a 25 km/h-t.

10. cikk

Minden olyan módosítást, ami a mellékletek követelményeinek a műszaki fejlődéshez történő hozzáigazításhoz szükséges, a 70/156/EGK irányelv 13. cikkében megállapított eljárás szerint kell elfogadni.

11. cikk

(1) A tagállamok 1977. július 1-je előtt elfogadják és kihirdetik azokat a rendelkezéseket, amelyek szükségesek ahhoz, hogy ezen irányelvnek megfeleljenek, és erről haladéktalanul tájékoztatják a Bizottságot. E rendelkezéseket legkésőbb 1977. október 1-jétől alkalmazzák.

(2) Miután ezen irányelvet közzétették, a tagállamok azt is biztosítják, hogy a Bizottságot megfelelő időben tájékoztassák, hogy észrevételeit megtehesse az irányelv hatálya alá tartozó területen általuk elfogadásra javasolt bármilyen törvényi, rendeleti vagy közigazgatási rendelkezés tervezetére vonatkozóan.

12. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én.

a Tanács részéről

az elnök

M. Van Der Stoel

[1] HL 28., 1967.2.17., 458/67. o.

[2] HL 224., 1966.12.5., 3802/66. o.

[3] HL L 42., 1970.2.23., 1. o.

[4] HL L 262., 1976.9.27., 1. o.

[5] Európai Gazdasági Bizottság, E/EGB/324 dokumentum, 1967. május 5-i kiegészítés.

--------------------------------------------------

A mellékletek jegyzéke

0. melléklet | –Fogalommeghatározások, általános előírások, a kibocsátott fényerő, vizsgálati eljárás, a kibocsátott fény színe, gyártásmegfelelőség |

I. melléklet | –Az irányjelző lámpák kategóriái. A megvilágítás térbeli eloszlása tekintetében megkövetelt legkisebb szögek |

II. melléklet | –EGK-alkatrésztípus-bizonyítvány mintája |

III. melléklet | EGK-alkatrésztípus-bizonyítvány és jelölési követelményekFüggelék: egy EGK-alkatrész-típusjóváhagyási jel mintája |

IV. melléklet | –Fotometriai mérések |

V. melléklet | –A kibocsátott fény színe, trikromatikus koordináták |

--------------------------------------------------